SKRIFTLIG FORESPØRGSEL E-2028/99

af Pedro Marset Campos (GUE/NGL) til Kommissionen

(3. november 1999)

Om: Sendetårne for mobiltelefoner i byområder og indvirkninger på sundheden

I visse spanske byområder som f.eks. i kommunen Unión i Murcia er der opstået bekymring blandt befolkningen på grund af placeringen af mobiltelefon-sendetårne og de eventuelle indvirkninger heraf på borgernes sundhed.

Kan Kommissionen under henvisning til svaret på skriftlig forespørgsel E-1788/98(1) samt Kommissionens forslag til Rådets henstilling om begrænsning af befolkningens eksponering for elektromagnetiske felter Ohz-300GHz (KOM(1998) 268) oplyse følgende:

1. Er Kommissionen underrettet om den bekymring, der er opstået i den spanske befolkning?

2. Anser Kommissionen det ikke for sundhedsskadeligt, at der findes mobiltelefon-sendetårne i byområder uden beskyttelses- eller isoleringsforanstaltninger?

3. Kan Kommissionen give oplysninger om den nuværende situation i forbindelse med ovennævnte forslag til Rådets henstilling og den i øjeblikket gældende lovgivning om befolkningens eksponering for elektromagnetiske felter og om overholdelsen heraf i medlemsstaterne?

(1) EFT C 50 af 22.2.1999, s. 93.

Svar afgivet på Kommissionens vegne af David Byrne

(20. december 1999)

Kommissionen er fuldt ud klar over, at der er frygt for elektromagnetiske felters mulige skadelige virkninger for helbredet.

Den 9. marts 1999 vedtog Rådet og Parlamentet direktiv 1999/5/EF om radio- og teleterminaludstyr samt gensidig anerkendelse af udstyrets overensstemmelse(1). Her er de krav fastlagt, som radiosendere skal imødekomme for at blive markedsført og kunne sættes i drift. Det er fastlagt, at medlemsstaterne kan begrænse driften af hensyn til sundheden, f.eks. ved at pålægge visse minimumsafstande mellem senderen og befolkningen.

Den 8. juni 1999 vedtog Rådet henstilling 1999/519/EF efter forslag fra Kommissionen om begrænsningen af befolkningens eksponering for elektromagnetiske felter(2). I denne henstilling tages der hensyn til den videnskabeligt begrundede udtalelse om konstaterede virkninger for menneskers sundhed som følge af eksponering for elektromagnetiske felter fra organisationen, International commission of non-ionizing radiation protection, som er blevet bakket op af Den Videnskabelige Styringskomité i Kommissionen.

I den forbindelse skal det bemærkes, at den omfattende forskning, der er blevet udført i det seneste tiår i Europa med den koordinerede aktion for COST 244 og 244a projekterne, ikke har påvist nogen reproducerbare skadelige virkninger for helbredet i forbindelse med radiofrekvensmissionsbølger, der er typiske for mobiltelefoner og sendemaster.

Da mobiltelefoner bruges i udstrakt grad, er det klart, at hvis der er uønskede bivirkninger for helbredet, kunne der være en virkning på lang sigt. Derfor bør forskningen fortsat måle sådanne virkninger, og resultaterne af den nuværende og den fremtidige forskning inden for dette område vil blive undersøgt i forbindelse med den procedure for rapporter, som er fastsat i henstillingen.

I forbindelse med det femte rammeprogram inden for forskning, teknologisk udvikling og demonstration(3) er der i nøgleaktion 4 miljø- og sundhed under programmet om livskvalitet og forvaltning af bioressourcer(4) fastlagt en specifik forskning af den elektromagnetiske strålings virkning for helbredet, og at der specielt skal gennemføres epidemiologiske og bio-medicinske studier til fastlæggelse af eventuelle virkninger i forbindelse med non-ioniserende stråling, især fra mobiltelefoner og antenner (punkt 2 i arbejdsprogrammerne vedrørende livskvalitet(5)). I øjeblikket er flere ansøgninger, som er relevante for dette område, ved at blive evalueret, hvor de gennemgås med henblik på eventuel støtte under 1999-budgettet.

(1) EFT L 91 af 7.4.1999.

(2) EFT L 199 af 30.7.1999.

(3) EFT C 173 af 7.6.1997.

(4) KOM(98) 305 endelig udg.

(5) Kommissionens beslutning nr. C/99/493 af 4.3.1999.